Púchovskí gymnazisti v talianskom Pesare
Comeniovský projekt T.I.M.E. zavial našich študentov na východné pobrežie Talianska. V partnerskej škole tento raz strávili pár februárových dní nad výrobou spoločných projektových novín naši študenti Matúš Uríček IV.B, Juraj Leško a Richard Kuchta IV.C.

V medzinárodných tímoch  pripravili výborné reportáže o skutočných životných osudoch ľudí, ktorí to v živote nemajú  jednoduché.
Materiál zbierali priamo v charitných domoch, či krízových a cirkevných centrách. Rozprávali sa s obeťami rôzneho násilia, ľuďmi bez domova, či nevyliečiteľne chorými. 
Nezabudnuteľné chvíle účastníci strávili aj na poznávacom výlete do Pesarského okolia. Videli a zažili históriou dýchajúce mestečko Urbino, ktoré patrí do svetového dedičstva UNESCO a  malebný hrad Gradara  ako vystrihnutý z historického filmu.
Projekt bude pokračovať ďalším stretnutím, ktoré tentokrát zorganizujú dve fínske školy.

